Peter Skaarup (DF), 1999-02-24:
I Dansk Folkeparti hilser vi det velkomment, at SF har stillet det her forslag, og også at debatten kommer omkring det internationale finansielle system.
Vi synes, det er rigtigt og fornuftigt, at det her forslag fremkommer, men også at Folketinget her for nylig fik afholdt en høring om det internationale finansielle system, også set i lyset af, at vi har oplevet en ganske alvorlig krise i Asien, alvorlig også på den måde, at erhvervslivet her i Danmark igennem det seneste halve år har kunnet mærke meget kritiske problemer for industrien og for eksporterhvervene specielt.
Vi har set fyringsrunder, og der kommer fyringsrunder inden for erhvervslivet, som er meget beklagelige og til en vis grad skyldes Asienkrisen, men også Ruslandskrisen.
Så det er rigtigt, at vi diskuterer de her problemer i Folketinget, og det har igennem lang tid været et problem
efter vores opfattelse, at Folketinget ikke har taget tilstrækkelig hånd om de her ting.
Vi mener også, at der fra politisk hold burde være meldt nogle meget kraftigere signaler ud i forhold til konkurrenceevnen.
Der har vi desværre set, at finansministeren ikke ønsker at stramme på pengepolitikken og ikke ønsker at stramme op, når det gælder mulighederne for at give erhvervslivet bedre vilkår her i Danmark.
Vi har set, at finansministeren på en række punkter ligesom nægter at indse, at både pinsepakken og det seneste finanslovforlig giver meget alvorlige problemer for erhvervslivet, og vi havde gerne set, at man havde været mere ivrig for at hjælpe til med at skaffe flere eksportarbejdspladser her i landet.
Når det så kommer til SF's løsningsforslag på de problemer, vi har set, må vi nok sige, at det ikke er vores kop te.
Det er ikke vores kop te at indføre en ny skat eller en ny afgift, den såkaldte Tobin-skat, på internationale kapitalbevægelser.
Vi er enige i, at det er et problem, at man hælder store beløb fra IMF og andre organisationer i Brasilien, i Sydkorea og måske snart i Japan for at komme de her kriser til livs og for at hjælpe de lande, men vi er ikke glade for, at det skal være en skat, som kommer til at spille afgørende ind her i verden.
Vi ønsker, at man skal prøve at løse de her problemer ved indkaldelsen af en ny Bretton Woods-konference, hvor IMF bl.a. måske kan ændres, så man holder op med at hælde store pengebeløb i kasser, som er fuldstændig tomme, og hvor beløbene ofte ryger lige igennem. SF vil opkræve den her ekstraskat.
Det er bl.a. FN, der skal have pengene.
Der vil jeg gentage det, som hr. Morten Helveg Petersen var inde på, at vi kan i Danmark ikke tillade, at der bliver opkrævet skatter til FN. Vi vil i Danmark tillade, at man opkræver skatter til vores egen statskasse eller eventuelt hen ad vejen til EU, men vi kan ikke acceptere, at FN bliver sådan en ekstra snabel ned i de midler, der nu er her i landet.
Derfor må vi afvise forslaget og sige til SF, at det er fint, at man sætter fokus på det her.
Vi har også ønsket den finansielle høring, der var, sammen med SF og Enhedslisten, og taget initiativ til den, og en række udvalg er gået sammen om det.
SF's løsningsforslag er vi ikke glade for, men vi vil medgive SF så langt, at der er behov for at finde nogle løsninger inden for det internationale system, og vi håber bl.a., at SF også vil være med til at presse på for at indkalde til en ny Bretton Woods-konference.